netredaktion (netredaktion@sermitsiaq.ag) Tirsdag, 24. april 2007 - 03:04

En flygtning fra Bangladesh er strandet i området ved Qaanaaq i et forgæves forsøg på at komme til Canada til fods over isen. Manden er blevet samlet op af en Air Greenland helikopter og vil nu blive overført til udlændinge-myndighederne i Danmark, fortæller KNR's Radioavis.

Hamidur Rahmann er politisk flygtning og har siden 2004 boet i Tyskland, men her fik han, hans kone og deres 3-årige søn afslag på asyl. Resten af familien tog derefter til Malaysia, men Hamidur ville til Canada.

Han fløj til Grønland over Island og Færøerne, og den 28. marts ankom han til Kulusuk, hvorfra han fløj videre til Nuuk, Sisimiut, Ilulissat, Upernavik til Qaanaaq.

I Qaanaaq fik han et lift med en fanger, der kørte ham cirka 15 kilometer vestpå – ud på isen. Herefter fortsatte han til fods, indtil han røg igennem isen. Det fik ham til at gå tilbage, og undervejs blev han opdaget af helikopteren og fløjet til Pituffik.